PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/ZK/3/1/010	Bratislava 21. februára 2007	

	Protimonopolný úrad Slovenskej republiky, odbor koncentrácií v správnom konaní vedenom pod č. SK 0004/OK/2007 začatom dňa 22.01.2007 na základe oznámenia koncentrácie podnikateľom 1. garantovaná a.s. so sídlom Nám. 1. mája 14, 811 06 Bratislava, Slovenská republika, IČO: 31 400 434 prostredníctvom JUDr. Petra Baka, advokáta BBH Slovensko, s.r.o. so sídlom Gorkého 3, 811 01 Bratislava vo veci koncentrácie podnikateľov 1. garantovaná a.s. so sídlom Nám. 1. mája 14, 811 06 Bratislava, Slovenská republika, IČO: 31 400 434, Novácke chemické závody, a.s. so sídlom M.R. Štefánika 1, 972 71 Nováky, Slovenská republika, IČO: 31 616 755, SOLIVARY, akciová spoločnosť Prešov so sídlom Košická 8, 080 32 Prešov, Slovenská republika, IČO: 00 661 201 a JASNÁ Nízke Tatry, a.s. so sídlom Otupné 111, 032 51 Demänovská Dolina, Slovenská republika, IČO: 31 560 636 

rozhodol

na základe § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie spočívajúcej v získaní nepriamej kontroly podnikateľa 1. garantovaná a.s. so sídlom Nám. 1. mája 14, 811 06 Bratislava, Slovenská republika, IČO: 31 400 434 nad podnikateľmi Novácke chemické závody, a.s. so sídlom M.R. Štefánika 1, 972 71 Nováky, Slovenská republika, IČO: 31 616 755, SOLIVARY, akciová spoločnosť Prešov so sídlom Košická 8, 080 32 Prešov, Slovenská republika, IČO: 00 661 201 a JASNÁ Nízke Tatry, a.s. so sídlom Otupné 111, 032 51 Demänovská Dolina, Slovenská republika, IČO: 31 560 636 prostredníctvom podnikateľa ZBUDZA RESOURCES LLC so sídlom 1090 Vermont Avenue, N.W. Washington DC 20005, USA, na základe Zmluvy o kúpe akcií uzatvorenej dňa 20.12.2006 medzi podnikateľmi V.V.R. Slovakia, s.r.o. so sídlom Nám. 1. mája 14, 811 06 Bratislava, Slovenská republika, IČO: 35 788 909 ako predávajúcim a ZBUDZA RESOURCES LLC so sídlom 1090 Vermont Avenue, N.W. Washington DC 20005, USA ako kupujúcim; Zmluvy o kúpe akcií uzatvorenej dňa 20.12.2006 medzi podnikateľmi 1. garantovaná a.s. so sídlom Nám. 1 mája 14,     811 06 Bratislava, Slovenská republika, IČO: 31 400 434 ako predávajúcim a ZBUDZA RESOURCES LLC so sídlom 1090 Vermont Avenue, N.W. Washington DC 20005, USA ako kupujúcim a Zmluvy o kúpe akcií uzatvorenej dňa 20.12.2006 medzi podnikateľmi EXALL Slovakia, s.r.o. so sídlom Nám. 1. mája 14, 811 06 Bratislava, Slovenská republika, IČO: 35 815 086 ako predávajúcim a ZBUDZA RESOURCES LLC so sídlom 1090 Vermont Avenue, N.W. Washington DC 20005, USA ako kupujúcim zastavuje, pretože dôvod na konanie nebol daný. 

Odôvodnenie: 

	Dňa 22.01.2007 bolo Protimonopolnému úradu Slovenskej republiky, odboru koncentrácií (ďalej len „úrad“) doručené listom, zaevidovaným pod č. 199/2007 oznámenie koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady           č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou 1. garantovaná a.s. so sídlom Nám.        1. mája 14, 811 06 Bratislava, Slovenská republika, IČO: 31 400 434 (ďalej len        „1. garantovaná“), prostredníctvom JUDr. Petra Baka, advokáta BBH Slovensko, s.r.o. so sídlom Gorkého 3, 811 01 Bratislava (ďalej len „právny zástupca“).

	Na základe vyššie uvedeného sa dňa 22.01.2007 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie vedenej pod č. 0004/OK/2007, ktorá spočíva v získaní nepriamej kontroly spoločnosti 1. garantovaná nad spoločnosťami Novácke chemické závody, a.s. so sídlom M.R. Štefánika 1, 972 71 Nováky, Slovenská republika, IČO: 31 616 755 (ďalej len „NCHZ“), SOLIVARY, akciová spoločnosť Prešov so sídlom Košická 8, 080 32 Prešov, Slovenská republika, IČO: 00 661 201 (ďalej len „Solivary“) a JASNÁ Nízke Tatry, a.s. so sídlom Otupné 111, 032 51 Demänovská Dolina, Slovenská republika, IČO: 31 560 636 (ďalej len „Jasná“) prostredníctvom spoločnosti ZBUDZA RESOURCES LLC so sídlom 1090 Vermont Avenue, N.W. Washington DC 20005, USA (ďalej len „Zbudza“), na základe  Zmluvy o kúpe akcií uzatvorenej dňa 20.12.2006 medzi V.V.R. Slovakia, s.r.o. so sídlom Nám. 1. mája 14, 811 06 Bratislava, Slovenská republika, IČO: 35 788 909 (ďalej len „VVR“) ako predávajúcim a Zbudza ako kupujúcim; Zmluvy o kúpe akcií uzatvorenej dňa 20.12.2006 medzi      1. garantovanou ako predávajúcim a Zbudza ako kupujúcim a na základe Zmluvy o kúpe akcií uzatvorenej dňa 20.12.2006 medzi EXALL Slovakia, s.r.o. so sídlom Nám. 1. mája 14, 811 06 Bratislava, Slovenská republika, IČO: 35 815 086 (ďalej len „Exall“) ako predávajúcim a Zbudza ako kupujúcim (ďalej len „Zmluvy“), o čom úrad spoločnosť 1. garantovaná prostredníctvom právneho zástupcu, listom                      č. 0235/PMÚ SR/2007 zo dňa 23.01.2007 informoval.
	
	Úrad na základe predložených podkladov a informácií obsiahnutých v oznámení koncentrácie dospel k nasledujúcim skutočnostiam.

Podnikatelia

	Podľa § 2 ods. 1 písm. a) zákona sa zákon vzťahuje na podnikateľov. Podľa    § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníku), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Spoločnosť 1. garantovaná bola založená zakladateľskou listinou zo dňa 08.08.1995 a do obchodného registra bola zapísaná dňa 10.08.1995 v oddieli: Sa, vložka číslo: 893/B.
	Spoločnosť 1. garantovaná je spoločnosťou holdingového typu, t.j. jej hlavnou činnosťou je získavanie a držanie cenných papierov, nadobúdanie kapitálovej účasti na iných spoločnostiach (t.j. obchodných podielov a akcií) a obchodovanie s nimi na kapitálovom trhu.
	Údaje o akcionárskej štruktúre spoločnosti 1. garantovaná úrad v rozhodnutí neuvádza, nakoľko boli spoločnosťou 1. garantovaná prostredníctvom právneho zástupcu označené za predmet obchodného tajomstva a sú súčasťou spisového materiálu.
	Spoločnosť 1. garantovaná vykonáva kontrolu v spoločnosti G1 INVESTMENTS LIMITED, Akropoleos, 59-61, Savvides Centre, 1 st floor, Flat/Office 102, Nicosia, P.C. 2012, Cyprus, Zbudza, Jasná, Exall a VVR, ďalej má podiel v spoločnostiach NCHZ a Solivary.

	Na základe vyššie uvedeného úrad dospel k záveru, že spoločnosť                 1. garantovaná je podnikateľom podľa § 3 ods. 2 zákona, a teda sa na podnikateľa   1. garantovaná zákon podľa § 2 ods. 1 písm. a) zákona vzťahuje.

	Spoločnosť NCHZ bola založená zakladateľskou zmluvou zo dňa 12.10.1194 a rozhodnutím zakladateľa podľa § 154 a nasl. zákona č. 513/1991 Zb. jednorázovo a prijatím stanov, v súlade s rozhodnutím Ministerstva pre správu a privatizáciu národného majetku SR zo dňa 18.08.1994 a do obchodného registra bola zapísaná dňa 16.10.1994 v oddieli: Sa, vložka číslo: 251/R.
	Hlavným predmetom činnosti spoločnosti NCHZ je výroba výrobkov anorganickej a organickej chémie, výroba organických polymérnych látok, výroba plastických látok a výrobkov z plastických hmôt, výroba základných organických produktov, kyslíkatých a špeciálnych zlúčenín, výroba priemyselných tenzidov, výroba výrobkov z ropy a výroba plastických hmôt a činnosti súvisiace s vyššie uvedenou chemickou výrobou a údržbou výrobných kapacít, ako je nakladanie s nebezpečným odpadom, renovácie, opravy, sústruženie, frézovanie, brúsenie a iné obrábanie kovov, výroba, montáž a opravy potrubných rozvodov, prevádzkovanie dopravy na dráhe, ako činnosti súvisiace s vyššie uvedenými a pod. 
	Základné imanie spoločnosti NCHZ je vo vlastníctve spoločností VVR, Exall a 1. garantovaná. Spoločnosti VVR a Exall sú dcérskymi spoločnosťami podnikateľa 1. garantovaná.

	Na základe vyššie uvedeného úrad dospel k záveru, že spoločnosť NCHZ je podnikateľom podľa § 3 ods. 2 zákona, a teda sa na podnikateľa NCHZ zákon podľa § 2 ods. 1 písm. a) zákona vzťahuje. 	
	Spoločnosť Solivary bola založená jednorazovo Fondom národného majetku SR podľa zákona č. 92/1991 Zb.  o podmienkach prevodu majetku štátu na iné osoby v súlade s § 154 a zákona č. 513/1991 Zb. a do obchodného registra bola zapísaná dňa 01.05.1992 v oddieli: Sa, vložka číslo: 50/P. 
	Spoločnosť Solivary vykonáva činnosti v oblasti dobývania a úpravy soli a s tým spojené činnosti: vyhľadávanie a prieskum ložísk kamennej soli, príprava a dobývanie kamennej soli, úprava a zušľachťovanie soli, výroba výrobkov na báze soli, osobitné zásahy do zemnej kôry, prevádzkovanie dráh a dopravy na dráhe, ako činnosti súvisiace s vyššie uvedenými. 
	Väčšinový podiel na základnom imaní spoločnosti Solivary vlastní spoločnosť Exall, ktorá ako už bolo uvedené vyššie je dcérskou spoločnosťou podnikateľa         1. garantovaná a menšinový podiel na základnom imaní vlastní podnikateľ               1. garantovaná.

	Na základe vyššie uvedeného úrad dospel k záveru, že spoločnosť Solivary je podnikateľom podľa § 3 ods. 2 zákona, a teda sa na podnikateľa Solivary zákon podľa § 2 ods. 1 písm. a) zákona vzťahuje.

	Spoločnosť Jasná bola založená zakladateľskou zmluvou zo dňa 20.03.1992 a do obchodného registra bola zapísaná dňa 01.04.1992 v oddieli: Sa, vložka číslo: 62/L.  Spoločnosť Jasná je kontrolovaná podnikateľom 1. garantovaná.
	Hlavným predmetom činnosti spoločnosti Jasná je prevádzkovanie lyžiarskych vlekov a lanových dráh v zimnom stredisku JASNÁ, prevádzkovanie a úprava lyžiarskych tratí a s tým spojené činnosti v oblasti cestovného ruchu, ako je prevádzkovanie cestovnej kancelárie, prevádzkovanie lyžiarskej a snowboardovej školy, ubytovacie služby spojené s poskytovaním pohostinských služieb, prevádzkovanie parkovísk a pod.
	
	Na základe vyššie uvedeného úrad dospel k záveru, že spoločnosť Jasná je podnikateľom podľa § 3 ods. 2 zákona, a teda sa na podnikateľa Jasná zákon podľa § 2 ods. 1 písm. a) zákona vzťahuje.

Forma koncentrácie 

	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Podľa § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych práv alebo iných práv k podniku alebo k jeho časti
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Na základe Zmlúv sa spoločnosť Zbudza stane vlastníkom [...]% akcií podnikateľa NCHZ, [...]% akcií podnikateľa Solivary a vlastníkom [...]% akcií podnikateľa Jasná. 

	Ako vyplýva z časti rozhodnutia „Podnikatelia“ kontrolu nad predávanými spoločnosťami NCHZ, Solivary a Jasná vykonáva spoločnosť 1. garantovaná buď priamo alebo prostredníctvom spoločností VVR a Exall, ktoré 1. garantovaná kontroluje.
	Taktiež spoločnosť Zbudza, ktorá má na základe Zmlúv nadobudnúť akcie spoločností NCHZ, Solivary a Jasná, je kontrolovaná podnikateľom 1. garantovaná a rovnako podnikateľ 1. garantovaná zabezpečí pre spoločnosť Zbudza finančné prostriedky na zaplatenie kúpnej ceny za akcie predmetných spoločností, t.j. podnikateľ 1. garantovaná stojí v pozadí predmetnej transakcie.

	Na základe vyššie uvedených skutočností, prevod akcií ku ktorému dôjde na základe Zmlúv sa uskutoční v rámci jednej ekonomickej skupiny, t.j. nedôjde k zmene pokiaľ ide o ekonomickú samostatnosť dotknutých spoločností.

Z uvedeného vyplýva, že nakoľko nebola naplnená skutková podstata § 9 ods. 1 písm. b) zákona dôvod na konanie nebol daný.
	 
	Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.

Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24,         826 03 Bratislava, v lehote 15 dní odo dňa jeho doručenia. Podľa § 61 ods. 1 zákona            č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

								Ing. Dušan Valo
							  riaditeľ odboru koncentrácií
Rozhodnutie sa doručuje:

JUDr. Peter Bak
advokát
BBH Slovensko, s.r.o.
Gorkého 3
811 01 Bratislava